《寻碧山吟社遗址怀兴复诸先生》
清代·朱克敏

山灵禅精蕴，源流无古今。不有吾徒在，林泉减清音。

十老开吟坛，斯人何崎嵚。洎乎嘉隆间，继起还能任。

俯仰二百载，流风久销沉。荒碑卧榛棘，野鸟鸣空林。

前年南垞翁，怀古情独深。白社倡嘉会，碧山罗华簪。

邵子期再续，逸兴飞远岑。觞斝集群彦，高唱摅崇襟。

仰见岭头月，来照山中吟。古人岂远哉，旷世从招寻。

作者简介：朱克敏，字若愚，号榈香，清无锡人。所居城南小阁曰榈香。因以为号，著有《榈香诗钞》四卷。